作者:馮取洽
標題:賀新郎
內容:二老交相訪。正不妨、勃窣媻姍，舍車而杖。憶在蓉村新雨過，門外春流浩蕩。中有個、列仙臞相。把酒論詩饒勝韻，更柳邊、花底同心賞。臨別句，幾回唱。忽傳風馭來溪上。遣兒曹、策馬郊迎，老懷欣暢。爭訝金華佳父子，飛下蓬萊崑閬。有四士、追隨仙仗。我愛君如何次道，便令人、直欲傾家釀。歌妙曲，鄭聲放。